CELEX: 32022R0175
Language: lt
Date: 2022-02-09 00:00:00
Title: Komisijos reglamentas (ES) 2022/175 2022 m. vasario 9 d. kuriuo dėl veislinių avių ir ožkų, perkeliamų iš Didžiosios Britanijos į Šiaurės Airiją, importo sąlygų iš dalies keičiamas Europos Parlamento ir Tarybos reglamento (EB) Nr. 999/2001 IX priedas (Tekstas svarbus EEE)

2022 2 10   
               
               
                  LT
               
               
                  Europos Sąjungos oficialusis leidinys
               
               
                  L 29/1
               
            
         KOMISIJOS REGLAMENTAS (ES) 2022/175
         2022 m. vasario 9 d.
         kuriuo dėl veislinių avių ir ožkų, perkeliamų iš Didžiosios Britanijos į Šiaurės Airiją, importo sąlygų iš dalies keičiamas Europos Parlamento ir Tarybos reglamento (EB) Nr. 999/2001 IX priedas
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2001 m. gegužės 22 d. Europos Parlamento ir Tarybos reglamentą (EB) Nr. 999/2001, nustatantį tam tikrų užkrečiamųjų spongiforminių encefalopatijų prevencijos, kontrolės ir likvidavimo taisykles (1), ypač į jo 23a straipsnio įvadinį sakinį ir m punktą,
         kadangi:
         
                     (1)
                  
                  
                     Reglamente (EB) Nr. 999/2001 nustatytos gyvūnų užkrečiamųjų spongiforminių encefalopatijų (USE), įskaitant klasikinę skrepio ligą, prevencijos, kontrolės ir likvidavimo taisyklės;
                  
               
                     (2)
                  
                  
                     konkrečiai Reglamento (EB) Nr. 999/2001 IX priedo E skyriuje nustatyti avių ir ožkų importo į Sąjungą reikalavimai. Reikalaujama, kad importuojant gyvūnus būtų pateikiamas veterinarijos sertifikatas, kuriuo patvirtinama, be kita ko, kad į Sąjungą importuojamos veislinės avys ir ožkos turi būti iš ūkio, kuriame klasikinės skrepio ligos rizika yra nedidelė arba kontroliuojama, o avys turi būti ARR/ARR priono baltymo genotipo, kuris suteikia atsparumą klasikinei skrepio ligai;
                  
               
                     (3)
                  
                  
                     pagal Susitarimą dėl Jungtinės Didžiosios Britanijos ir Šiaurės Airijos Karalystės išstojimo iš Europos Sąjungos ir Europos atominės energijos bendrijos (toliau – Susitarimas dėl išstojimo), ypač pagal Protokolo dėl Airijos ir Šiaurės Airijos 5 straipsnio 4 dalį kartu su to protokolo 2 priedu, pasibaigus Susitarime dėl išstojimo numatytam pereinamajam laikotarpiui Reglamentas (EB) Nr. 999/2001 ir juo grindžiami Komisijos aktai taikomi Jungtinei Karalystei ir jos teritorijoje, kiek tai susiję su Šiaurės Airija. Todėl iš Didžiosios Britanijos į Šiaurės Airiją siunčiamiems gyviems gyvūnams dabar taikomas importui iš bet kurios trečiosios šalies taikomas režimas;
                  
               
                     (4)
                  
                  
                     iki Susitarimo dėl išstojimo įsigaliojimo per metus iš Didžiosios Britanijos į Šiaurės Airiją, netaikant Sąjungos vidaus prekybos ir importo į Sąjungą taisyklių, buvo perkelta apie 8 000 veislinių avių, daugiausia Škotijos juodgalvių (Scottish Blackface) veislės. Daugelis ūkių, kurie paprastai prekiauja avimis tarp Didžiosios Britanijos ir Šiaurės Airijos, šiuo metu nėra pripažįstami ūkiais, kuriuose klasikinės skrepio ligos rizika yra nedidelė arba kontroliuojama. Be to, tik nedidelė Škotijos juodgalvių (Scottish Blackface) avių populiacijos dalis yra ARR/ARR priono baltymo genotipo. Todėl įsigaliojus Susitarimui dėl išstojimo tradicinė prekyba veislinėmis avimis, parduodamomis iš Didžiosios Britanijos į Šiaurės Airiją, labai nukentėjo;
                  
               
                     (5)
                  
                  
                     būtina užtikrinti, kad Šiaurės Airijos veisėjai ir toliau turėtų prieigą prie Didžiojoje Britanijoje turimų avių ir ožkų genetinių išteklių, kol Didžiosios Britanijos ūkiai galės patenkinti veislinių avių ir ožkų eksporto į Sąjungą reikalavimus. Todėl Reglamento (EB) Nr. 999/2001 IX priedo E skyrius turėtų būti iš dalies pakeistas, kad būtų leidžiama iš Didžiosios Britanijos į Šiaurės Airiją importuoti veislines avis ir ožkas iš ūkių, nepripažintų ūkiais, kuriuose klasikinės skrepio ligos rizika kontroliuojama. Ši galimybė turėtų būti suteikta tik tiems Didžiosios Britanijos ūkiams, kurie iki 2022 m. sausio 1 d. pateikė paraišką dėl oficialaus ūkių, kuriuose klasikinės skrepio ligos rizika kontroliuojama, pripažinimo pagal to reglamento VIII priedo A skyriaus A skirsnio 1.3 punkte nustatytas sąlygas ir kurie gyvūnų importo į Šiaurės Airiją metu atitinka to punkto a–i papunkčiuose nustatytas sąlygas. Ši galimybė turėtų būti laikina ir baigti galioti 2024 m. gruodžio 31 d., taip nuo Susitarimo dėl išstojimo įsigaliojimo dienos suteikiant pakankamai laiko tiems Didžiosios Britanijos ūkiams, kad jie būtų pripažinti ūkiais, kuriuose klasikinės skrepio ligos rizika kontroliuojama;
                  
               
                     (6)
                  
                  
                     klasikinė skrepio liga yra užkrečiamoji spongiforminė encefalopatija (USE), kuri nelaikoma zoonozine liga, kaip nusprendė Europos maisto saugos tarnyba ir Europos ligų prevencijos ir kontrolės centras savo 2010 m. gruodžio 9 d. priimtoje bendroje mokslinėje nuomonėje dėl galimo epidemiologinio ir molekulinio ryšio tarp gyvūnuose ir žmonėse pasireiškiančių USE (2). Be to, atsižvelgiant į ribotą siūlomų Reglamento (EB) Nr. 999/2001 IX priedo pakeitimų pobūdį ir į tai, kad įgyvendinamos Sąjungos teisės aktuose nustatytos Sąjungos vidaus prekybai avimis ir ožkomis taikomos taisyklės, suteikiamos pagrįstos garantijos, kad siūlomi to priedo pakeitimai nekels pavojaus gyvūnų sveikatos lygiui Sąjungoje;
                  
               
                     (7)
                  
                  
                     todėl Reglamento (EB) Nr. 999/2001 IX priedą reikėtų atitinkamai iš dalies pakeisti;
                  
               
                     (8)
                  
                  
                     atsižvelgiant į prekybos veislinėmis avimis ir ožkomis iš Didžiosios Britanijos svarbą Šiaurės Airijos veisimo sektoriui, svarbu, kad Reglamento (EB) Nr. 999/2001 pakeitimai, kurie turi būti padaryti šiuo reglamentu, įsigaliotų kuo greičiau;
                  
               
                     (9)
                  
                  
                     šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
                  
               PRIĖMĖ ŠĮ REGLAMENTĄ:
         
            1 straipsnis
            Reglamento (EB) Nr. 999/2001 IX priedas iš dalies keičiamas pagal šio reglamento priedą.
         
         
            2 straipsnis
            Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2022 m. vasario 9 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 147, 2001 5 31, p. 1.
         
            (2)  https://doi.org/10.2903/j.efsa.2011.1945
      
      
         
            PRIEDAS
            Reglamento (EB) Nr. 999/2001 IX priedo E skyriaus 5 punktas pakeičiamas taip:
            
                        „5.
                     
                     
                        kai į Sąjungą importuojamos veisti numatytos avys ir ožkos, skirtos valstybėms narėms, išskyrus tas, kuriose klasikinės skrepio ligos rizika nedidelė arba vykdoma patvirtinta nacionalinė skrepio ligos kontrolės programa, ir kurios nurodytos VIII priedo A skyriaus A skirsnio 3.2 punkte, turi būti laikomasi šių sąlygų:
                        
                                    a)
                                 
                                 
                                    importuojamos avys ir ožkos yra iš ūkio ar ūkių, kurie atitinka VIII priedo A skyriaus A skirsnio 1.3 punkte nustatytas sąlygas, arba
                                 
                              
                                    b)
                                 
                                 
                                    tai yra ARR/ARR priono baltymo genotipo avys ir jos yra iš ūkio ar ūkių, kuriems per pastaruosius dvejus metus nebuvo taikoma jokių oficialių perkėlimo apribojimų dėl GSE ir klasikinės skrepio ligos, arba
                                 
                              
                                    c)
                                 
                                 
                                    jei tai yra avys ir ožkos iš Didžiosios Britanijos, importuojamos į Šiaurės Airiją iki 2024 m. gruodžio 31 d., jos importuojamos iš ūkio ar ūkių:
                                    
                                                i)
                                             
                                             
                                                kuriuose per pastaruosius trejus metus nebuvo taikoma jokių oficialių perkėlimo apribojimų dėl GSE ar klasikinės skrepio ligos ir
                                             
                                          
                                                ii)
                                             
                                             
                                                kurie iki 2022 m. sausio 1 d. pateikė paraišką dėl oficialaus ūkių, kuriuose klasikinės skrepio ligos rizika kontroliuojama, pripažinimo pagal VIII priedo A skyriaus A skirsnio 1.3 punkte nustatytas sąlygas ir kurie gyvūnų importo į Šiaurės Airiją metu atitinka to punkto a–i papunkčiuose nustatytas sąlygas.“